Næringsministeren: - Har ikke mottatt tilbud om kjøp
Privat eiendom på 217,6 kvadratkilometer på Svalbard som strekker seg fra Helvetigfjellet i sørøst til Deltaneset i nordvest. Blant de 30 største privateide eiendommene i Norge. Inneholder kullforekomster beregnet av grunneier til 20 millioner tonn. Inkluderer Operafjellet, hvor 141 mennesker mistet livet da et russisk fly styrtet i 1996. Opprinnelig kjøpt i 1901 av skipper B. Pedersen fra Tromsø på vegne av Bergen Spitsbergen Kulgrubekompagni. Senere overtatt av The Spitsbergen Coal and Trading Company. Solgt til skipsreder Jacob Kjøde fra Bergen i 1937, som året etter etablerte selskapet Norske Kulfelter A/S. Jacob Kjøde var morfar til Horn-søsknene, som i dag eier eiendommene sammen. Austre Adventfjord er den ene av to privateide eiendommer på Svalbard. I tillegg har det statseide russiske kullselskapet Trust Arkikugol eiendommer i Barentsburg, Grumant, Pyramiden og Bohemanflya. Resten av Svalbard eies av den norske stat, eller selskaper hvor den norske stat er inne på eiersiden. Som VG skrev tirsdag, har grunneier - en mediesky bergensfamilie - lagt eiendommen Austre Adventfjord ut for salg på det internasjonale markedet. Eksperter mener utenlandske aktører vil kunne være interessert i eiendommen for å sikre seg et fotfeste i Arktis. Grunneieren ønsket i utgangspunktet å selge eiendommen til den norske staten. Nærings- og fiskeridepartementet la imidlertid tirsdag ettermiddag ut en pressemelding på sine nettsider om saken: «Nærings- og fiskeridepartementet er ansvarlig departement for forvaltning av statens grunn på Svalbard. NFD har ikke mottatt tilbud om å kjøpe eiendommen.» VG avslørte tirsdag at den private eiendommen Austre Adventfjord på Svalbard nå er lagt ut for salg. Bakgrunnen er en konflikt mellom selskapet Austre Adventfjord AS og statseide Store Norske Spitsbergen Kulkompani AS (SNSK) om kullforekomstene på eiendommen. - Åpen for å vurdere ulike løsninger Næringsministeren forteller til VG at hun ble orientert muntlig om saken i slutten av forrige uke. - Nærings- og fiskeridepartementet har ikke mottatt noe tilbud om å kjøpe denne eiendommen, fastholder Mæland overfor VG. Hun bekrefter imidlertid at det har vært møter mellom hennes departement og Austre Adventfjord AS. - Dette er en sak som er til vurdering både i Nærings- og fiskeridepartementet og Direktoratet for mineralforvaltning med Bergmesteren for Svalbard. Nærings- og fiskeridepartementet har hatt møter med representanter fra Austre Adventfjord om saken. I tillegg behandler Direktoratet for mineralforvaltning en sak om funnpunkter og utmål på eiendommen, der departementet vil være klageinstans, sier Mæland til VG. - Generelt er det slik at vi er positive til ny næringsvirksomhet på Svalbard. Jeg er åpen for å vurdere ulike løsninger på denne saken. Men det er også slik at all næringsvirksomhet på Svalbard må utøves innenfor de rettslige rammer som regulerer den aktuelle virksomheten. Advokat: - Har fått tilbud Advokat Sveinung O. Flaaten, som representerer Austre Adventfjord AS og grunneier Henning Horn fra Bergen, hevder på sin side at staten har fått tilbud om å kjøpe eiendommen. - Staten har fått direkte forespørsel om man er interessert i eiendommen som ledd i en helhetlig løsning på tvisten om utmålsrettigheter, men staten har overhodet ikke tilbakemeldt om man er interessert i eiendommen. Korrespondanse med departementene viser klart det totale fravær av tilbakemelding fra staten, sier Flaaten til VG. Staten har, først ved Justis- og beredskapsdepartementet og senere også Nærings- og fiskeridepartementet, vært involvert i en korrespondanse med grunneierens selskap Austre Adventfjord AS siden begynnelsen av januar. Denne korrespondansen har ikke vært registrert i departementenes postjournaler. VG har bedt om innsyn i denne korrespondansen, men har foreløpig ikke fått svar på innsynsbegjæringen. E-postkorrespondanse mellom partene VG har imidlertid fått tilgang til kopier av e-poster sendt partene imellom. Den 26. februar i år skriver Sveinung O. Flaatens assistent en e-post til Marit Granlund i Polaravdelingen i Justis- og beredskapsdepartementet (JD), med kopi til avdelingsdirektør Wenche Stenberg i Nærings- og fiskeridepartementet (NFD): «Flaaten hadde forventet en tidligere tilbakemelding når det gjelder eventuell interesse fra statens side for selve modellen til en helhetlig løsning som han inviterte til under møtet med ekspedisjonssjef Kjerstin Askholt den 16. januar i år. Det konstateres at staten heller ikke nå gir tilbakemelding på dette.» Senere samme dag svarer Stenberg og henviser til at det er NFD som er ansvarlig fagdepartement. Stenberg skisserer mulige tidspunkt for et møte med ekspedisjonssjef Morten Berg i NFD. Det kommer også frem at NFD er orientert om saken av JD: «Vi var ikke til stede på møtet mellom Advokatfirmaet Hjort DA og Justis- og beredskapsdepartementet, men vi er orientert om saken av ekspedisjonssjef Kjerstin Askholt». Den 24. mars skriver Flaaten til avdelingsdirektør Stenberg: «Sakens dimensjon og de alvorlige perspektiver den har, redegjorde jeg for muntlig, og i tillegg redegjorde jeg for den mulighet at eiendommen Austre Adventfjord ville kunne tenkes solgt til den norske stat så fremt det var interesse for det.» «Etter nevnte møte den 16. januar har det imidlertid ikke vært noe å se av koordinering fra statens side og heller ikke av et reelt ønske om dialog fra statens side for å forsøke en løsning av den foreliggende konflikt med utgangspunkt i den skisse som ble presentert i telefonsamtaler med regjeringsråden og overfor Justisdepartementet under møtet der den 16. januar.» - NFD orientert Flaaten mener denne korrespondansen viser at NFD må ha vært orientert om muligheten for å kjøpe eiendommen. - Denne korrespondanse bør departementene nå gjøre tilgjengelig, sier Flaaten til VG. Etter å ha blitt konfrontert med innholdet i e-postene, sto næringsminister Monica Mæland tirsdag kveld fortsatt fast på at NFD ikke har fått tilbud om å kjøpe eiendommen. VG vet at også Statsministerens kontor, ved regjeringsråd Nina Frisak, i starten av januar ble orientert om saken. Hun henviste raskt videre til Justis- og beredskapsdepartementet.
Næringsminister Monica Mæland (H) avviser at staten har mottatt et tilbud om kjøp av eiendommen Austre Adventfjord på Svalbard. Advokat mener e-poster viser det motsatte.